268/2020. (XI.3.) határozat melléklete:

**Közszolgáltatási szerződés**

mely létrejött

egyrészről Martonvásár Város Önkormányzata, székhelye: 2462 Martonvásár, Budai út 13. adószám: 15727433-2-07, törzskönyvi azonosító szám: 727431, mint az ellátásért felelős, képviseli: Dr. Szabó Tibor polgármester (a továbbiakban: Önkormányzat)

másrészről a **Biotrans Környezetirányítási és Hulladékgazdálkodási** Korlátolt Felelősségű Társaság, székhelye: 2045 Törökbálint, külterület 0152/12 hrsz., cégjegyzékszám: Cg. 13-09-189358, adószám: 13834739-2-13, számlaszám: 10102969-55421500-0000005, mint szolgáltató, képviseli: Zaják Péter ügyvezető (a továbbiakban: Közszolgáltató)

(a továbbiakban együtt: Felek) között az alulírott helyen és napon az alábbi feltételekkel:

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) alapján a jelen szerződés tárgyát képező közszolgáltatási feladatok biztonságos, hatékony és jó minőségben történő ellátásával az Önkormányzat Képviselő-testülete 268/2020. (XI.3.) határozata értelmében - a Közszolgáltatót bízta meg.

A felek a Szerződésben - a jogszabályokkal és az önkormányzati rendelettel összhangban meghatározzák a Közszolgáltatót terhelő közszolgáltatási kötelezettség tartalmát, valamint a területi és időbeli hatályát.

Jelen közszolgáltatási szerződésben foglaltak a 2012/21/EU bizottsági határozat 5. cikke szerint kerültek rögzítésre, tekintettel Martonvásár Város Önkormányzata Képviselő-testületének a nem közművel összegyűjtött háztartási szennyvíz begyűjtésére vonatkozó közszolgáltatás helyi szabályairól szóló 20/2015. (VII.2.) önkormányzati rendeletében (a továbbiakban: helyi rendelet), valamint a vízgazdálkodásról szóló 1995. évi LVII. törvényben és vonatkozó egyéb hazai jogszabályokban foglaltakra.

1. Az Önkormányzat, mint ellátásért felelős megbízza a Közszolgáltatót Martonvásár város közigazgatási területén lévő, a helyi rendeletben meghatározott ingatlanokon keletkező, ott elkülönítetten és ideiglenesen tárolt települési **folyékony hulladék** folyamatos **begyűjtésével és elszállításával**.
2. Közszolgáltató a meghatározott közszolgáltatási feladatok ellátására **2020. december 1. napjától 2021. augusztus 31. napjáig** jogosult, illetve kötelezett.
3. Közszolgáltató a tevékenységét kizárólagos joggal végzi. Közszolgáltató a közszolgáltatási feladat ellátására jogosult alvállalkozót, illetve alvállalkozókat bevonni. A közszolgáltató felelős marad az alvállalkozásokba adott közszolgáltatási feladatok ellátásáért. Az alvállalkozó csak a tevékenység végzéséhez, környezetvédelmi engedéllyel rendelkező, a vonatkozó szakmai előírásoknak minden tekintetben megfelelő vállalkozó lehet. Közszolgáltató rendelkezik, illetőleg vállalja, hogy a szerződés hatályba lépéséig rendelkezni fog a települési folyékony hulladék begyűjtés és szállítás végzéséhez szükséges környezetvédelmi engedéllyel. A folyékony hulladék **elhelyezése** a helyi rendeletben meghatározottak szerint a Fejérvíz Fejér Megyei Önkormányzatok Víz- és Csatornamű Zrt. által üzemeltetett **Ercsi Városi szennyvíztisztító telepen** (2451 Ercsi, Ercsény u.) történhet.
4. Közszolgáltató vállalja, hogy a település ingatlanain keletkezett és elkülönítetten tárolt folyékony hulladékot (veszélyes hulladéktól mentes kommunális szennyvizet) átveszi, elszállítja és a jogszabályoknak megfelelően kialakított, a Szerződés 3. pontjában meghatározott leürítő helyen. A begyűjtés az ingatlanokhoz menő begyűjtő járattal történik a szolgáltató tulajdonában lévő, erre a célra kialakított zárt rendszerű szippantós tehergépjárművel. Közszolgáltató által a feladat ellátásához biztosítandó gépek, eszközök, berendezések felsorolását az *1. melléklet* tartalmazza.
5. A szolgáltatás teljesítése során állati eredetű trágyalével, veszélyes hulladékkal vagy veszélyes anyaggal szennyezett folyékony hulladék nem gyűjthető be és nem szállítható el.
6. Közszolgáltató a szolgáltatást munka/üzemi napokon 7-16 óráig teljesíti. A teljesítés az igénybejelentést követő 48 órán belül történik. Az igénybejelentés a **………………..** telefonszámon történik.
7. A Közszolgáltatót a szolgáltatás ellátásáért a helyi rendeletben is meghatározott díj illeti meg. A szerződéskötéskor érvényes **szolgáltatási díjat a *2. melléklet* tartalmazza**.
8. A Közszolgáltató által kiállított számla lakosság által történő kiegyenlítése a szolgáltatás teljesítésekor a helyszínen történik.
9. Közszolgáltató a települési folyékony hulladék elszállítását nem tagadhatja meg, kivéve ha a folyékony hulladékról érzékszervi megállapítás alapján vagy egyéb módon feltételezhető, hogy a vonatkozó jogszabályok alapján közcsatornába nem engedhető, a tároló hely nem megközelíthető olyan mértékben, hogy a hulladék felszívása műszakilag elvégezhető legyen.
10. Közszolgáltató a szolgáltatás teljesítése során kiállítja a „Folyékony hulladék elhelyezését igazoló lap”-ot, mellyel dokumentálja és nyilvántartásba veszi a hulladék származási helyét és átvételét.
11. Az Önkormányzat vállalja, hogy a szolgáltatásban történő változás esetén a település lakosságát helyben szokásos módon tájékoztatja.
12. A közszolgáltatási feladat ellátását az Önkormányzat saját maga, vagy szakértő útján jogosult ellenőrizni. Az ellenőrzés megállapításait hitelt érdemlően köteles dokumentálni és a Közszolgáltatót tájékoztatni, biztosítva számára az ellenőrzés megállapítására való észrevétel megtételének lehetőségét.
13. Felek kölcsönösen vállalják, hogy a közszolgáltatási tevékenység végzését akadályozó vagy megnehezítő körülmény felmerülése esetén egymással egyeztetnek, és minden tőlük telhetőt megtesznek a körülmények feltárása és a közszolgáltatás ellátását akadályozó okok megszüntetése érdekében.
14. A szerződést a felek közös megegyezéssel, írásban bármikor módosíthatják. A közszolgáltatási díj megváltozása minden esetben a szerződés módosításának minősül. Felek a szerződés módosítását kezdeményezhetik ha a szerződés megkötését követően a szerződés kötésekor előre nem látható ok következtében beállt körülményre tekintettel a szerződés a felek bármelyikének lényeges és jogos érdekét sérti, - ideértve, ha a szerződéskötést követően alkotott jogszabály a szerződés tartalmi elemeit valamelyik fél lényeges és jogos érdekének sérelmével járó módon változtatja meg - a módosításban érdekelt fél írásban kezdeményezheti a másik félnél a szerződés módosítását, megjelölve, hogy azt milyen okból és mire vonatkozóan kéri.
15. A szerződésmódosítási kezdeményezés kézhezvételét követő 10 napon belül a Felek megtárgyalják a szerződés közös megegyezéssel történő módosításának lehetőségét és a szerződést a vonatkozó jogszabályok, valamint a Felek méltányos érdekeinek figyelembevételével, közös megegyezéssel módosíthatják.
16. Jelen közszolgáltatási szerződés megszűnik ha:

* a jelen szerződés 2. pontjában meghatározott szolgáltatási időszak lejár,
* a Közszolgáltató tevékenység végzésére való jogosultsággal nem rendelkezik, azt a szakhatóság visszavonja,
* a Közszolgáltató jogutód nélkül megszűnik,
* azt bármelyik fél felmondja.

1. A szerződést a felek meghatározott időre kötik és az csak rendkívüli esetben, nyomós indokok alapján, előzetes írásbeli felszólítás és türelmi idő eredménytelen elteltét követően mondható fel.
2. Az Önkormányzat a szerződést abban az esetben mondhatja fel, ha:

* a Közszolgáltató a közszolgáltatási feladatának ellátása során a tevékenységére vonatkozó jogszabályokat vagy a közszolgáltatási feladat végzésével közvetlenül összefüggő, annak folyamatos ellátását meghatározó mértékben befolyásoló hatósági előírásokat súlyosan megsérti és a jogsértés tényét bíróság, vagy hatóság jogerősen megállapítja.
* a Közszolgáltató a jelen szerződésben meghatározott lényeges kötelezettségét neki felróhatóan súlyosan megsérti és a szerződésszegést az Önkormányzat írásbeli felszólítása ellenére, az abban foglalt határidőre nem orvosolja.

1. A felmondásra okot adó körülmény beállta esetén az Önkormányzat az oknak és a helyzetnek megfelelő határidő megjelölésével felszólítja a Közszolgáltatót a szerződésszegés megszüntetésére. Amennyiben a Közszolgáltató a felszólításnak a szabott türelmi időn belül nem tesz eleget, és a szerződésszegő helyzet továbbra is fennáll, az Önkormányzat jogosult a szerződést felmondani. A Közszolgáltató a felmondó levélben megjelölt határidőn belül köteles a közszolgáltatási tevékenységet abbahagyni.
2. Közszolgáltató a szerződést abban az esetben mondhatja fel, ha:

* az Önkormányzat a szerződésben foglalt kötelezettségét súlyosan megsérti és a Közszolgáltató írásbeli felhívása ellenére nem tesz intézkedéseket a jogellenes helyzet megszüntetésére, az adott helyzetnek megfelelő határidővel.
* A szerződés megkötésének, vagy a közös megegyezésen alapuló módosításának időpontjában a közszolgáltatási jogok gyakorlásával összefüggésben fennálló körülmények a Közszolgáltató által bizonyítottan és rajta kívül álló okokra visszavezethetően oly mértékben megváltoznak, hogy a szerződésszerű teljesítés a Közszolgáltatótól nem várható el, és a szerződés feltételeinek módosításában a felek nem jutnak közös megegyezésre.

1. A közszolgáltatási szerződést annak lejártát megelőzően mindkét fél írásban, 2 hónapos felmondási idővel mondhatja fel. A felmondási idő alatt a Közszolgáltató a szolgáltatást változatlan feltételekkel köteles teljesíteni.
2. A szerződő felek a szerződés értelmezésével, teljesítésével, megszegésével és abból eredő következményekkel kapcsolatban felmerült minden jogvitában, beleértve a bármelyik fél által gyakorolt felmondás jogszerűségére vonatkozó vitát is, békés úton egyeztetnek. Amennyiben a tárgyalások a vita felmerülésétől számított 15 napon belül nem vezetnek eredményre, a közszolgáltatási jogviszonnyal összefüggő valamennyi jogvita tekintetében az Önkormányzat székhelye szerinti Bíróság illetékességét kötik ki.
3. A szerződésben nem szabályozott kérdésekben a Ptk. és a vízgazdálkodásról szóló 1995. évi LVII. törvény, és a vonatkozó ágazati jogszabályok rendelkezései az irányadóak.

Martonvásár, 2020. november ……

………………………….. …………………………….

Önkormányzat Közszolgáltató

Jogi ellenjegyzés:…………………………

Pénzügyi ellenjegyzés:……………………

Szakmai ellenjegyzés: ……….……………

**1. melléklet a nem közművel összegyűjtött háztartási szennyvíz begyűjtésére vonatkozó közszolgáltatási szerződéshez:**

A Közszolgáltató által a feladat ellátásához biztosítandó

gépek, eszközök, berendezések

Gép/berendezés megnevezése: Forgalmi rendszám:

1. ……….. típusú ………… … m3 ……………..

**2. melléklet a nem közművel összegyűjtött háztartási szennyvíz begyűjtésére vonatkozó közszolgáltatási szerződéshez:**

1. A nem közművel összegyűjtött háztartási szennyvízzel kapcsolatos helyi közszolgáltatás díja:
   1. Alapdíj: 1.290.-Ft/ m3
   2. Ürítési díj: 800.-Ft/m3
   3. mindösszesen: **2.090.-Ft/m3**
2. A díjak az általános forgalmi adót nem tartalmazzák.